སོག་པོའི་གེ་སར་སྒྲུང་གི་འབྱུང་ཁུངས་བོད་ཡུལ་ཡིན་ནའང་བོད་རིགས་ཀྱི་གེ་སར་སྒྲུང་དང་ཁྱད་པར་ཅུང་ཙམ་ཡང་མེད་པ་མ་ཡིན་ཏེ།དེར་ཡང་སོག་རིགས་རང་གི་སྒྲུང་རྩོམ་གྱི་ཁྱད་ཆོས་ཡོད་པ་རེད།ཅིའི་ཕྱིར་ཞེ་ན།གླིང་གེ་སར་རྒྱལ་པོའི་སྒྲུང་དེ་གངས་ལྗོངས་ཡུལ་ནས་སོག་ཡུལ་དུ་ཁྱབ་པ་ནས་བཟུང་།སོག་རིགས་མི་དམངས་ཀྱིས་རིན་པོ་ཆེ་རྙེད་པ་བཞིན་སྤྲོ་བ་ཚད་མེད་སྐྱེས།དེ་ཡང་ལོ་རྒྱུས་ཀྱི་ཆུ་རྒྱུན་རིང་པོའི་ནང་ཁོ་ཚོས་རང་མི་རིགས་ཀྱི་སེམས་ཁམས་དང་གོམས་སྲོལ།མཛེས་རྩལ་གྱི་སྤྲོ་ཕྱོགས་བཅས་ལྟར་དུ།བོད་ཀྱི་གེ་སར་སྒྲུང་གི་རྒྱུ་ཆ་དང་གཏམ་རྒྱུད་གོ་རིམ།རྩོམ་སྟངས་བཅས་བེད་སྤྱོད་བྱས་ནས་ཁ་སྣོན་དང་ལེགས་སྒྲིག་མང་པོ་བརྒྱུད་པར་བརྟེན།རིམ་གྱིས་སོག་རིགས་རང་གི་ཁྱད་ཆོས་ལྡན་པའི་དཔའ་བོའི་ལོ་རྒྱུས་སྙན་རྩོམ་ཞིག་ཏུ་གྱུར་ཅིང་།ད་དུང་སོག་པོའི་སྐད་གྲགས་ཅན་གྱི་སོག་པོའི་གསང་ཡིག་དང་ཅིང་ཀུར་དང་ཁྱད་མེད་པར་སོག་པོའི་གནའ་བོའི་རྩོམ་རིག་གི་ཡང་རྩེར་སོན་འདུགབོད་རིགས་ཀྱི་མཁས་པ་འཇམ་དཔལ་རྒྱ་མཚོས་གེ་སར་སྒྲུང་ལ་ཐོག་མར་དཔྱད་པ་ཞེས་པའི་ནང་བསྟན་དོན།བོད་གངས་ཅན་གྱི་ལོ་རྒྱུས་སྙན་རྩོམ་གེ་སར་སྒྲུང་སོག་ཡུལ་དུ་ཁྱབ་པ་ནས་བཟུང་མགྱོགས་མྱུར་གྱིས་དར་ཁྱབ་བྱུང་བ་མ་ཟད།སོག་རིགས་ཀྱི་ལོ་རྒྱུས་ལྡན་པའི་སྲོལ་རྒྱུན་རིག་གནས་དང་ཟུང་འབྲེལ་དམ་པོ་བྱུང་།སོག་རིགས་མི་དམངས་ཀྱིས་ཡང་བསྐྱར་གསར་རྩོམ་བྱས་པ་དང་བསྟུན་ནས་མཇུག་མཐར་སོག་རིགས་མི་དམངས་ཀྱིས་དགའ་བསུ་བྱེད་པ་དང་མི་རིགས་རང་གི་ཁྱད་མཚར་གྱི་ལོ་རྒྱུས་སྙན་རྩོམ་ཞིག་ཏུ་གྱུར་ཞེས་བསྟན་ཡོད།སོག་པོའི་མཁས་པ་འཆི་མེད་རྡོ་རྗེས་བསྟན་དོན།སོག་པོའི་གེ་སར་སྒྲུང་གི་འབྱུང་ཁུངས་བོད་ཡུལ་ཡིན།བོད་ཀྱི་གེ་སར་སྒྲུང་སོག་ཡུལ་དུ་ཁྱབ་པའི་རྗེས་སུ།རྒྱུན་ཆད་མེད་པར་དར་སྤེལ་བྱུང་།ད་དུང་ཐེངས་མང་ལ་ཁ་གསབ་དང་བསྐྱར་རྩོམ་བགྱིད་པ་བརྒྱུད་ནས་སོག་རིགས་རང་གི་ཁྱད་ཆོས་ལྡན་པའི་བརྩམས་ཆོས་ཤིག་ཏུ་གྱུར་ཞེས་གསུངས།མི་རིགས་གང་གི་དམངས་ཁྲོད་ཀྱི་རྩོམ་རིག་གང་ཡིན་རུང་མི་རིགས་གཞན་ཞིག་ཏུ་དར་ཁྱབ་ཏུ་སོང་ཚེ།དེ་ཇི་མ་ཇི་བཞིན་དུ་འགྱུར་ལྡོག་ཅི་ཡང་མེད་པ་ཞིག་ཡོད་མི་སྲིད།ཐ་ན་རྒྱ་རིགས་ཀྱི་མིང་གྲགས་ཅན་གྱི་རྩོམ་རིགརྒྱལ་ཁབ་གསུམ་གྱི་གཏམ་རྒྱུདདང་ཆུ་ངོགས་གཏམ་རྒྱུད་སོགས་ཀྱང་སོག་ཡུལ་དམངས་ཁྲོད་དུ་ཁྱབ་པའི་སྐབས་སུ།དཔེ་ཆ་ངོ་མའི་གཏམ་རྒྱུད་དང་བསྡུར་ན་གཏམ་རྒྱུད་གསར་པ་ཁ་གསབ་དང་ཡང་ན་སྔར་ཡོད་་ཀྱི་གཏམ་རྒྱུད་ལ་ལ་མེད་པ་བཟོས་ཡོད།རྒྱ་གར་གྱི་རོ་སྒྲུང་དང་རྒྱལ་པོ་རཱ་མ་ཎའི་རྟོགས་བརྗོད་སོགས་ལ་མཚོན་ན་ཡང་ཁ་བའི་ཡུལ་དུ་ཁྱབ་པའི་རྗེས་སུ།བོད་རིགས་རང་གི་ཁྱད་ཆོས་དང་བསྟུན་ནས་ཡིག་ཐོག་དང་ངག་ཐོག་མང་པོ་བརྒྱུད་ནས་ད་ལྟ་མི་རིགས་རང་གི་བརྩམས་ཆོས་དང་ཁྱད་མེད་དུ་སྣང་།དེ་བས་གེ་སར་སྒྲུང་ལ་མཚོན་ན་སྐད་རིགས་དང་ཡིག་རིགས་མི་གཅིག་པའི་ཡུལ་ཞིག་ལ་ཁྱབ་པའི་སྐབས་སུ།སྒྲུང་པ་དང་ཟིན་བྲིས་འགོད་མཁན།ཡིག་བསྒྱུར་པ་གང་ཡིན་རུང་མི་རིགས་མི་གཅིག་པའི་དབང་གིས་མི་རིགས་གཞན་ཞིག་གི་ཡོད་ཚད་བྱང་ཆུབ་ནས་དར་ཁྱབ་ཏུ་གཏོང་བ་དཔེ་མི་སྲིད།གལ་ཏེ་འགྱུར་བ་མེད་པར་ཁྱབ་པའི་དབང་དུ་བཏང་ཡང་མི་རིགས་རང་གི་ཁྱད་ཆོས་ངོ་མ་མེད་ན་མང་ཚོགས་ཀྱིས་དགའ་བསུ་མི་བྱེད་ལ།དར་ཁྱབ་དང་རྒྱུན་འཛིན་བྱེད་པ་ཡང་ཧ་ཅང་དཀའ།